VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS

DIREKTORIUS

ĮSAKYMAS

dėl ortopedijos techninių priemonių bazinių kainų nustatymo komisijos sudarymo ir jos darbo reglamento patvirtinimo

2016 m. rugsėjo 30 d. Nr. 1K-284

Vilnius

Atsižvelgdama į Ortopedijos techninių priemonių, kurių įsigijimo išlaidos kompensuojamos Privalomojo sveikatos draudimo fondo biudžeto lėšomis, bazinių kainų nustatymo metodikos, patvirtintos Valstybinės ligonių kasos prie Sveikatos apsaugos ministerijos direktoriaus 2016 m. rugpjūčio 30 d. įsakymu Nr. 1K-251 „Dėl Ortopedijos techninių priemonių, kurių įsigijimo išlaidos kompensuojamos Privalomojo sveikatos draudimo fondo biudžeto lėšomis, bazinių kainų nustatymo metodikos patvirtinimo“ (toliau – Metodika), 5 punktą:

1.	S u d a r a u nuolat veikiančią Ortopedijos techninių priemonių bazinių kainų nustatymo komisiją (toliau – Komisija):

Giedrius Baranauskas – Ortopedijos technikos kompensavimo skyriaus vedėjas (Komisijos pirmininkas);

Jurgita Vingiliauskaitė – Ekonomikos departamento Apskaitos skyriaus vyriausioji specialistė (Komisijos pirmininko pavaduotoja);

Lina Taminskienė – Ortopedijos technikos kompensavimo skyriaus vyriausioji specialistė (Komisijos sekretorė);

Valdemar Grinevič – Ortopedijos technikos kompensavimo skyriaus vyriausiasis specialistas;

Ernestas Nedzinskas – Ortopedijos technikos kompensavimo skyriaus vyriausiasis specialistas;

Lina Smolianskienė – Kainų ir klasifikacijų departamento Kainų skyriaus vyriausioji specialistė.

2.	T v i r t i n u Ortopedijos techninių priemonių bazinių kainų nustatymo komisijos darbo reglamentą (pridedama).

3.	P a v e d u šio įsakymo vykdymą kontroliuoti direktoriaus pavaduotojui pagal priskirtą veiklos sritį.

Direktoriaus pavaduotoja,

laikinai vykdanti direktoriaus funkcijas	Neringa Bernotienė

PATVIRTINTA

Valstybinės ligonių kasos prie

Sveikatos apsaugos ministerijos direktoriaus

2016 m. rugsėjo 30 d.

įsakymu Nr. 1K-284

ORTOPEDIJOS TECHNINIŲ PRIEMONIŲ bazinių kainų nustatymo komisijos DARBO REGLAMENTAS

I SKYRIUS

BENDROSIOS NUOSTATOS

1.	Ortopedijos techninių priemonių bazinių kainų nustatymo komisijos darbo reglamentas (toliau – Reglamentas) nustato Ortopedijos techninių priemonių bazinių kainų nustatymo komisijos (toliau – Komisija) uždavinius, funkcijas, teises, pareigas ir atsakomybę, darbo organizavimą bei sprendimų priėmimo ir jų įforminimo tvarką.

2.	Komisija savo veikloje vadovaujasi Sveikatos draudimo įstatymu, Valstybės paramos ortopedijos techninėms priemonėms įsigyti apmokėjimo tvarkos aprašu, patvirtintu sveikatos apsaugos ministro 2006 m. kovo 31 d. įsakymu Nr. V-234 „Dėl Valstybės paramos ortopedijos techninėms priemonėms įsigyti apmokėjimo tvarkos aprašo patvirtinimo“ (toliau – Aprašas), Pirmuoju ortopedijos techninių priemonių, kurių įsigijimo išlaidos 100 proc. kompensuojamos iš Privalomojo sveikatos draudimo fondo biudžeto, ir jų bazinių kainų sąrašu, Antruoju ortopedijos techninių priemonių, kurių įsigijimo išlaidos 100 arba 80 proc. kompensuojamos iš Privalomojo sveikatos draudimo fondo biudžeto, ir jų bazinių kainų sąrašu, Trečiuoju ortopedijos techninių priemonių, kurių įsigijimo išlaidos 100, 95, 80 arba 50 proc. kompensuojamos iš Privalomojo sveikatos draudimo fondo biudžeto, ir jų bazinių kainų sąrašu, kurie buvo patvirtinti Lietuvos Respublikos sveikatos apsaugos ministro 2012 m. liepos 5 d. įsakymu Nr. V-698 „Dėl ortopedijos techninių priemonių, kurių įsigijimo išlaidos kompensuojamos iš Privalomojo sveikatos draudimo fondo biudžeto, ir jų bazinių kainų sąrašų patvirtinimo“ (toliau – kompensuojamųjų ortopedijos techninių priemonių sąrašai), Ortopedijos techninių priemonių, kurių įsigijimo išlaidos kompensuojamos Privalomojo sveikatos draudimo fondo biudžeto lėšomis, bazinių kainų nustatymo metodika, patvirtinta Valstybinės ligonių kasos prie Sveikatos apsaugos ministerijos direktoriaus 2016 m. rugpjūčio 30 d. įsakymu Nr. 1K-251 „Dėl Ortopedijos techninių priemonių, kurių įsigijimo išlaidos kompensuojamos Privalomojo sveikatos draudimo fondo biudžeto lėšomis, bazinių kainų nustatymo metodikos patvirtinimo“ (toliau – Metodika), kitais teisės aktais ir Reglamentu.

II SKYRIUS

KOMISIJOS UŽDAVINYS IR FUNKCIJOS

3.	Komisijos uždavinys – Metodikos III skyriaus nustatyta tvarka apskaičiuoti ortopedijos techninių priemonių bazines kainas ir teikti jas tvirtinti sveikatos apsaugos ministrui.

4.	Įgyvendindama jai pavestą uždavinį, Komisija atlieka šias funkcijas:

4.1.	nagrinėja ortopedijos įmonių užpildytas ir VLK pateiktas duomenų apie ortopedijos techninių priemonių gamybos ir pritaikymo sąnaudas formas;

4.2.	apskaičiuoja ortopedijos techninių priemonių bazines kainas ir teikia jas tvirtinti sveikatos apsaugos ministrui.

III SKYRIUS

KOMISIJOS TEISĖS, PAREIGOS IR ATSAKOMYBĖ

5.	Komisija turi teisę gauti visą reikiamą informaciją savo darbui atlikti.

6.	Komisijos pareigos:

6.1.	prašyti, kad pareiškėjai pateiktų trūkstamą informaciją apie ortopedijos techninių priemonių gamybos ir pritaikymo sąnaudas, paaiškintų dokumentuose pateiktą informaciją;

6.2.	kviesti į posėdžius, vadovaujantis Metodikos 10 punktu, specialistus konsultantus ir nepriklausomus ekspertus arba prašyti jų pateikti savo nuomonę raštu. Komisija, nustačiusi, kad pateikti ne visi ar netinkamai užpildyti dokumentai, ne vėliau kaip per 3 darbo dienas nuo dokumentų gavimo dienos raštu informuoja juos pateikusį asmenį ir paprašo pašalinti trūkumus per 3 darbo dienas nuo Komisijos prašymo pateikimo dienos;

6.3.	priimti sprendimus dėl nagrinėjamų klausimų.

7.	Komisijos narys atsako už priimamų sprendimų teisėtumą ir konfidencialios informacijos išsaugojimą.

IV SKYRIUS

KOMISIJOS DARBO ORGANIZAVIMAS IR SPRENDIMŲ PRIĖMIMAS

8.	Komisijos posėdžiai kviečiami, atsižvelgiant į Metodikos 11 punkte nustatytus terminus.

9.	Komisijos posėdžius kviečia ir jiems vadovauja Komisijos pirmininkas. Nesant Komisijos pirmininko, jo pavaduotojas atlieka Komisijos pirmininko funkcijas.

10.	Kvietimai į posėdį ir medžiaga numatomais svarstyti klausimais Komisijos nariams, specialistams konsultantams ir nepriklausomiems ekspertams turi būti pateikiama ne vėliau kaip prieš 3 darbo dienas iki Komisijos posėdžio dienos.

11.	Komisijos narys, negalintis dalyvauti Komisijos posėdyje, privalo apie tai informuoti (elektroniniu paštu arba raštu) Komisijos pirmininką ne vėliau kaip prieš 1 darbo dieną iki Komisijos posėdžio dienos.

12.	Kvietimai į posėdį pareiškėjams išsiunčiami elektroniniu paštu ne vėliau kaip prieš 3 darbo dienas iki Komisijos posėdžio dienos.

13.	Komisijos posėdis yra teisėtas, jei jame dalyvauja daugiau kaip pusė turinčių teisę balsuoti Komisijos narių.

14.	Komisijos sprendimai priimami posėdyje dalyvavusių Komisijos narių balsų dauguma. Balsuojama atviru balsavimu. Balsams pasiskirsčius po lygiai, lemia Komisijos pirmininko balsas. Jei Komisijos narys nesutinka su daugumos sprendimu, jis turi teisę per 1 darbo dieną nuo Komisijos posėdžio dienos raštu pareikšti atskirąją nuomonę, kuri pridedama prie posėdžio protokolo. Nusišalinusių Komisijos narių balsai neįskaitomi į posėdžio kvorumą. Komisijos sekretorius balsavimo teisės neturi.

V SKYRIUS

KOMISIJOS SPRENDIMŲ ĮFORMINIMAS

15.	Komisijos veiklos forma yra posėdžiai. Komisijos posėdžiai protokoluojami, daromas garso įrašas. Komisijos posėdžiuose priimami sprendimai įforminami posėdžių protokolais. Protokole nurodoma posėdžio data, dalyviai, nagrinėti klausimai, Komisijos narių pastabos ir siūlymai, priimtas sprendimas ir sprendimo priėmimo motyvai, balsavimo rezultatai. Komisijos sekretorius elektroniniu paštu išsiunčia protokolo projektą visiems Komisijos nariams. Komisijos nariai turi teisę per 2 darbo dienas nuo protokolo projekto gavimo dienos pateikti pastabas ir pasiūlymus. Protokolą pasirašo Komisijos pirmininkas ir Komisijos sekretorius.

16.	Protokolas turi būti parengtas ir pasirašytas ne vėliau kaip per 5 darbo dienas nuo Komisijos posėdžio dienos.

17.	Komisijos priimtus sprendimus ir atsakymus į raštus organizacinio pobūdžio klausimais pasirašo Komisijos pirmininkas.

VI SKYRIUS

BAIGIAMOSIOS NUOSTATOS

18.	Su Komisijos veikla susijusį techninį ir organizacinį darbą atlieka Valstybinės ligonių kasos prie Sveikatos apsaugos ministerijos Ortopedijos technikos kompensavimo skyrius.

19.	Komisijos nariai, Komisijos posėdyje dalyvaujantys specialistai ir specialistai, rengiantys rašytinę informaciją, taip pat nepriklausomi ekspertai, teikiantys išvadas ar kitaip darantys įtaką Komisijos sprendimo priėmimui, prieš pradedant pirmąjį einamųjų metų posėdį privalo užpildyti, pasirašyti ir pateikti Komisijos pirmininkui nustatytos formos interesų deklaraciją Reglamento priedas). Pasikeitus joje nurodytoms aplinkybėms, ji turi būti nedelsiant papildyta. Komisija įvertina, ar interesai, nurodyti interesų deklaracijoje, gali turėti įtakos sprendimų priėmimui ir prireikus atviru balsavimu sprendžia dėl tolesnio ją pateikusio asmens dalyvavimo Komisijos darbe.

20.	Komisijos nariai negali teikti informacijos pareiškėjams ir suinteresuotiesiems asmenims apie protokolu nepatvirtintus sprendimus, išskyrus organizacinio pobūdžio informaciją.

21.	Komisijos posėdžių garso įrašai ir kiti dokumentai saugomi Valstybinėje ligonių kasoje prie Sveikatos apsaugos ministerijos Lietuvos Respublikos įstatymų ir kitų teisės aktų nustatyta tvarka.

Ortopedijos techninių priemonių bazinių kainų

nustatymo komisijos darbo reglamento

priedas

ORTOPEDIJOS TECHNINIŲ PRIEMONIŲ bazinių kainų nustatymokomisijos NARIO ARBA KOMISIJOS POSĖDYJE DALYVAUJANČIO SPECIALISTO, NEPRIKLAUSOMO EKSPERTO AR KITO ASMENS, TEIKIANČIO IŠVADAS AR KITAIP DARANČIO ĮTAKĄ KOMISIJOS SPRENDIMO PRIĖMIMUI

(reikiamą pabraukti),

20 ___ M. INTERESŲ DEKLARACIJA

1. Ar Jūs, Jums artimi asmenys (sutuoktinis, sugyventinis, partneris, kai partnerystė įregistruota įstatymų nustatyta tvarka (toliau – partneris), taip pat Jūsų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai) turi tiesioginių ar netiesioginių interesų (ryšių), susijusių su kuriuo nors Lietuvos ar užsienio ortopedijos techninių priemonių gamintoju ar jo atstovu (toliau – gamintojas), t. y. dirba pas kurį nors gamintoją ar kitaip jam atstovauja (turi akcijų, bendradarbiauja ir kt.)?

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

2. Ar per paskutinius 5 metus Jūs ar Jums artimi asmenys turėjo finansinių santykių su gamintoju (gamintojas sumokėjo už Jūsų ar šeimos nario dalyvavimą konferencijoje, kongrese, pasitarime, simpoziume ar kitur, sumokėjo honorarą už pranešimą, raštą, konsultacijas, studijas, gavote dovanų, kurių vertė viršija 1 bazinės socialinės išmokos dydį ir kt.)?

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

3. Ar per paskutinius 5 metus buvote susiję darbo santykiais su kuriuo nors gamintoju?

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

4. Ar yra kitų aplinkybių, galinčių turėti įtakos Jūsų, kaip Ortopedijos techninių priemonių bazinių kainų nustatymo komisijos (toliau – Komisija) nario, Komisijos posėdyje dalyvaujančio specialisto ar specialisto, rengiančio rašytinę informaciją, nepriklausomo eksperto ar kito asmens, teikiančio išvadas ar kitaip darančio įtaką Komisijos sprendimo priėmimui, objektyvumui ir nešališkumui priimant Komisijos sprendimus?

TAIP □	NE □

Jeigu atsakėte „TAIP“, pateikite išsamesnę informaciją.

............................................................................................................

5. Jeigu į nors vieną iš pateiktų klausimų atsakėte „TAIP“, dėl galimo interesų konflikto Jūs negalite dalyvauti rengiant, svarstant ar priimant sprendimus arba sprendžiant kitus klausimus, galinčius sukelti interesų konfliktą (turite palikti patalpą, kurioje sprendžiamas klausimas, galintis sukelti konfliktą), o apie nusišalinimą turite pranešti raštu Komisijos pirmininkui.

Komisijos pirmininkas privalo užtikrinti, kad nusišalinimo faktas būtų tinkamai pažymėtas Komisijos posėdžio protokole.

Patvirtinu, kad nurodyti duomenys yra teisingi ir išsamūs. Pasikeitus šioje deklaracijoje nurodytiems duomenims, pažadu nedelsdamas juos pateikti.

_______________________________________________________________________

(užpildžiusio deklaraciją asmens parašas, vardas, pavardė, deklaracijos užpildymo data)

Deklaracija pildoma vieną kartą per metus pirmojo tų metų Komisijos posėdžio metu arba pildoma Komisijos posėdyje, kuriame specialistas dalyvauja, arba pateikiama kartu su Komisijos posėdyje svarstoma rašytine informacija. Užpildyta deklaracija pateikiama Komisijos pirmininkui (jo nesant – Komisijos pirmininko pavaduotojui).

______________________________________________________________________________

(Deklaraciją priėmusio asmens parašas, vardas, pavardė, data)

______________